KIRJALLINEN KYSYMYS E-1412/02

esittäjä(t): Bart Staes (Verts/ALE) komissiolle

(23. toukokuuta 2002)

Aihe: EU:n virkamiesten oma kauppa Brysselissä

Komission jäsen Kinnock avasi hiljattain Brysselin Wetenschapsstraatilla (Rue de la Science) ainoastaan EU:n virkamiehille tarkoitetun kaupan. Kyseessä on Delhaize-ketjun liike, joka teki parhaan tarjouksen järjestetyssä tarjouskilpailussa. Lehtitietojen mukaan liike on tarkoitettu vain EU:n virkamiehille, merkinnät ja opastukset ovat kahdella kielellä, eli ranskaksi ja englanniksi ja käyttökieli on ranska. Kaupassa on suhteellisen suuri ylellisyystuotteiden valikoima.

Voiko komissio ilmoittaa aikooko se noudattaa tässä Brysselin Wetenschapstraatilla sijaitsevassa EU-supermarketissa Belgian perustuslaissa määrättyä, Brysselin pääkaupunkialueella sovellettavaa kaksikielisyysvaatimusta?

Voiko komissio ilmoittaa, tarvitsevatko EU:n virkamiehet todella erityisen heitä varten perustetun kaupan, vai saattaisivatko he löytää tarvitsemansa tuotteet tämän monikulttuurisen pääkaupungin päivittäistarjonnasta, kuten muut miljoona brysseliläistä? Toisin sanoen, mitä lisäarvoa tämä kauppa tuo EU:n virkamieskunnalle?

Katsooko komissiokin, että tällaiset eksklusiiviset kaupat eivät suinkaan kavenna kuilua Euroopan ja sen kansalaisten välillä, vaan suurentavat sitä, ja ne vaikuttavat siis yleisesti kielteisen kuvan muodostumiseen Eurooppaa koskevista asioista?

Neil Kinnockin komission puolesta antama vastaus

(19. heinäkuuta 2002)

Kaksikielisyyttä koskevan kysymyksen osalta komissio viittaa arvoisan parlamentin jäsenen suulliseen kysymykseen H-359/02 antamaansa vastaukseen parlamentin istunnossa kesäkuussa 2002(1).

Komission ja muiden Brysselissä sijaitsevien toimielinten virkamiesten henkilökuntakauppa on ollut toiminnassa jo monta vuotta ensin Berlaymontissa ja myöhemmin komission tiloissa osoitteessa 27 Rue de la Science/Wetenschapsstraat. Kauppaan pääsyn rajoittamisen syynä on pelkästään henkilöllisyyden tunnistamisen ja turvallisuuden tarve eikä etuoikeus. Kauppaa voivat siis käyttää kaikkien EU:n toimielinten henkilökunta, Euroopan parlamentin jäsenet ja heidän avustajansa, EU:n pysyvien edustustojen ja lähetystöjen henkilöstö, akkreditoidut lehtimiehet ja eräiden muiden toimielinten (kuten Eurocontrolin) henkilökunta.

Kuten kysyjä tietää, Rue de la Loi/Wetstraat ja Rue Belliard/Belliardstraat ovat kadut, joiden läheisyydessä useimmat komission rakennukset ja muiden toimielinten toimipaikat sijaitsevat. Tällä alueella sijaitsee erittäin vähän kauppoja. Tämän vuoksi komissio on edelleen sitä mieltä, että on henkilökunnan ja toimielinten etujen mukaista, että tällä alueella sijaitsee kauppa.

Kuitenkin osana komissaarien erityisryhmän parlamentille toimitettuja päätelmiä komissio päätti vuonna 2000, että kaupan hoitamiseen ei käytetä komission omaa henkilökuntaa. Tämän vuoksi järjestettiin tarjouskilpailu, jonka tarkoituksena oli ulkoistaa henkilökuntakaupan hoito.

Tarjouskilpailun päättymisen jälkeen kaupan hoitamista koskevan sopimuksen sai S.A. Delhaize Le Lion, joka oli ehdottanut kaupan uudelleen varustamista ja korjaamista sen omin varoin City-valintamyymäläketjunsa mukaisesti. Delhaize otti kaupan haltuunsa tammikuussa 2002 ja kunnostustyöt saatiin päätökseen huhtikuussa 2002. Olisi huomattava, että Delhaize maksaa vuosittain kiinteän summan komissiolle infrastruktuurikustannusten peittämiseksi.

Kauppa on pieni Delhaize-ketjulle tyypillinen valintamyymälä, joka tarjoaa samanlaisia tuotteita kuin sen muut myymälät eikä omistajilla ole aikomusta tarjota valikoidulle asiakaskunnalle kysyjän mainitsemia luksustuotteita.

Näistä syistä komissio ei yhdy arvoisan parlamentin jäsenen kysymyksessään esittämiin väittämiin.

(1) Kirjallinen vastaus 11.6.2002.